Die wonderbaarlike wêreld van fungi | Landbou
Die wonderbaarlike wêreld van fungi
GRONDHERSTEL AANGEWAKKER. Die teenwoordigheid van swamme vermeerder namate oesreste opbou. Dit word aangevuur deur die verspreiding van hoë konsentrasies mis en urine in ultrahoëdrukstrookbeweiding.
Fungi is oral – van die grootste lewende organisme ter wêreld tot die mikroskopiese drade van mikorisa. Die diversiteit is oneindig. Daar is tot dusver 144 000 spesies van hierdie organismes bekend en sekerlik nog baie meer wat mettertyd amptelik aangeteken gaan word.
Dit is dus geen wonder dat wetenskaplikes dit 'n koninkryk van organismes noem nie. Fungi het 'n magdom funksies en baie nuwes word daagliks ontdek, van grondfunksies tot benutting in mediese produkte. Kom ons kyk 'n bietjie na die meer bekende funksies van hierdie wonderbaarlike organismes.
Fungi is saam met bakterieë verantwoordelik vir die afbreek van organiese materiaal. Letterlik alle organiese materiaal is ter sprake – van dooie diere en boomstompe tot chemiese stowwe en alle afval.